मुलुकको यस्तो अप्ठ्यारो परिस्थितिमा महिलाका पनि नागरिक कर्तव्यहरू छन् । तिजको अवसरमा एक वर्ष नाच्ने–गाउने कुरा थाँती राख्दा खासै फरक पर्दैन । तिजका नाममा गरिने ठूला–साना पार्टीहरू यो वर्ष नगर्दा नै राम्रो । तिजका लागि गरिने खर्च कुनै गाउँमा पु-याएर प्रत्यक्ष रूपमै पीडितहरूलाई सहयोग गर्न सके जिन्दगीमा ठूलो आत्मसन्तुष्टि मिल्ने छ । आफैँले सबै काम गर्नुपर्छ भन्ने छैन । जसले गरिरहेको छ उनीहरूमार्फत नै गए हुन्छ । जस्तो, पत्रकार विजयकुमारले सिन्धुपाल्चोकको एउटा गाउँ नै बनाउँदै हुनुहुन्छ, सहयोग गर्न इच्छुक सबैलाई उहाँले आह्वान गर्नुभएको छ । गोरखामा एकल महिला समूहको नेतृत्वमा महिलामैत्री गाउँ बन्दै छ, त्यहाँ सहयोग गरे हुन्छ । राम्रो काम गर्नेहरू जसलाई साथ दिए पनि हुन्छ ।
